DEĊIŻJONI TAL-KUMMISSJONI
tal-11 ta’ Ġunju 2007
li temenda d-Deċiżjoni 2007/31/KE li tistipula l-miżuri transitorji fir-rigward tad-dispaċċ ta’ ċerti prodotti tas-setturi tal-laħam u tal-ħalib koperti bir-Regolament (KE) Nru 853/2004 tal-Parlament Ewropew u tal-Kunsill mill-Bulgarija lejn Stati Membri oħra
(notifikata taħt id-dokument numru C(2007) 2386)
(Test b’relevanza għaż-ŻEE)
(2007/398/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta’ Adeżjoni tal-Bulgarija u tar-Rumanija, u partikolarment l-Artikolu 42 tiegħu,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar kontrolli veterinarji fil-kummerċ intra-Komunitarju bil-għan li jiġi kkompletat is-suq intern (1), u b’mod partikolari l-Artikolu 9(4) tagħha,
Billi:
(1)
Id-Deċiżjoni tal-Kummissjoni 2007/31/KE (2) tistipula miżuri transitorji fir-rigward tad-dispaċċ mill-Bulgarija lejn Stati Membri oħra ta’ ċerti prodotti tas-setturi tal-laħam u tal-ħalib, koperti bl-Anness III tar-Regolament (KE) Nru 853/2004/KE tal-Parlament Ewropew u tal-Kunsill tad-29 ta’ April 2004 li jistipula regoli speċifiċi ta’ l-iġjene għall-ikel li jkun ġej mill-annimali (3). Dawn il-prodotti għandhom jiġu kkunsinnati mill-Bulgarija jekk biss jinkisbu minn stabbiliment ta’ pproċessar elenkat fl-Anness ta’ din id-Deċiżjoni.
(2)
Id-Deċiżjoni 2007/31/KE (4) kienet emendata bid-Deċiżjoni 2007/213/KE biex tħassar ċerti stabbilimenti mil-lista fl-Anness għad-Deċiżjoni 2007/31/KE wara talba ta’ l-awtoritajiet Bulgari.
(3)
L-Uffiċċju Alimentari u Veterinarju wettaq missjoni ġdida fil-Bulgarija mit-12 sat-23 ta’ Marzu 2007 bil-ħsieb li jivverifika l-qagħda ta’ l-istabbilimenti ta’ l-ipproċessar.
(4)
Il-Bulgarija qiegħda twettaq bl-appoġġ ta’ l-Uffiċċju Alimentari u Veterinarju valutazzjoni ta’ l-istabbilimenti kollha ta’ l-ipproċessar f’dawk is-setturi. F’dan il-kuntest, il-Bulgarija talbet iż-żieda ta’ ċerti stabbilimenti fil-lista fl-Anness tad-Deċiżjoni 2007/31/KE. L-awtoritajiet Bulgari taw garanziji li dawn l-istabbilimenti issa huma kompletament konformi mar-rekwiżiti tal-Komunità. Għalhekk, il-lista f’dan l-Anness għandha tiġi aġġornata skond dan. Għall-fini ta’ ċarezza, huwa xieraq li tinbidel bl-Anness ta’ din id-Deċiżjoni.
(5)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2007/31/KE jinbidel bit-test ta’ l-Anness li jinsab ma’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 11 ta’ Ġunju 2007.